Komisijos sprendimas
2000 m. balandžio 28 d.
dėl Tarybos direktyvos 95/64/EB dėl krovinių ir keleivių vežimo jūra statistinių ataskaitų įgyvendinimo taisyklių
(paskelbta dokumentu Nr. C(2000) 1134)
(tekstas svarbus EEE)
(2000/363/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. gruodžio 8 d. Tarybos direktyvą 95/64/EB dėl krovinių ir keleivių vežimo jūra statistinių ataskaitų [1] su pakeitimais, padarytais Komisijos sprendimu 98/385/EB [2], ypač jo 4 ir 12 straipsnius,
kadangi:
(1) Pirmiau minėtame sprendime nustatytą uostų sąrašą Komisija turi reguliariai atnaujinti.
(2) Pirmiau minėtos direktyvos priedų turinys turi būti iš dalies keičiamas.
(3) Šiame sprendime numatytoms priemonėms pritaria pagal Tarybos sprendimą 89/382/EEB, Euratomas [3] įsteigtas Statistikos programų komitetas,
PRIĖMĖ ŠĮ SPRENDIMĄ:
1 straipsnis
1. Direktyvos 95/64/EB II, IV, V ir VIII priedai iš dalies keičiami ir išdėstomi taip:
1. II priedas: Krovinių rūšių klasifikacija
a) kategorija "Ro-ro (savaeigis)":
i) pakategorio "Lengvieji automobiliai su priekabomis arba nameliais-autopriekabomis" (52 kodas) aprašas keičiamas aprašu "Lengvieji automobiliai, motociklai ir jų priekabos arba nameliai-autopriekabos";
ii) įterpiamas papildomas pakategoris (kodas 59) "Kitos mobiliosios savaeigės priemonės";
b) kategorija "Ro-ro (nesavaeigis)":
i) pakategorio "Kitos mobiliosios priemonės" (kodas 60) aprašas keičiamas aprašu "Mobiliosios nesavaeigės priemonės";
ii) pakategorio "Atskirai vežami nameliai-autopriekabos ir kitos kelių, žemės ūkio ir pramoninės priekabos" (kodas 62) aprašas keičiamas aprašu "Atskirai vežami nameliai-autopriekabos ir kitos kelių, žemės ūkio ir pramoninės transporto priemonės";
iii) įterpiamas papildomas pakategoris "Kitos mobiliosios nesavaeigės priemonės" (kodas 69).
2. IV priedas: Jūrų pakrantės zonų kodų sąraše
a) po kodo "0012 Prancūzija: Viduržemio jūra" įterpiami nauji kodai "0013 Prancūzijos užjūrio departamentai: Prancūzijos Gajana", "0014 Prancūzijos užjūrio departamentai: Martinika ir Gvadelupė" ir "0015 Prancūzijos užjūrio departamentai: Réunion";
b) kodas "0043 Vokietija: Reinas" keičiamas kodu "0043 Vokietija: vidaus vandenys";
c) kodas "0112 Ispanija: Viduržemio jūros ir Atlanto vandenynas (Pietūs)" keičiamas kodu "0112 Ispanija: Viduržemio jūra ir Atlanto vandenynas (Pietūs), įskaitant Balerų ir Kanarų salas".
3. V priedas: Laivų registravimo valstybių kodų sąrašas
a) įterpiami kodai "0051 Italija - pirmas registras" ir "0052 Italija - tarptautinis registras";
b) Mergelės salų (Britų) kodas "4611" keičiamas kodu "4680";
c) Montserrat kodas "4612" keičiamas kodu "4700".
4. VIII priedas: Lentelėje "Duomenų grupė C 1"
a) skiltyje "Nomenklatūra" nuoroda "Krovinio rūšis (tik konteineris, ro-ro), II priedas (30, 31, 32, 33, 34, 50, 51, 52, 53, 54, 56, 60, 61, 62 ir 63 pakategoriai)" priešais kintamąjį rodiklį "Krovinio rūšis" keičiama nuoroda "Krovinio rūšis (tik konteineris, ro-ro), II priedas (30, 31, 32, 33, 34, 50, 51, 52, 53, 54, 56, 59, 60, 61, 62, 63 ir 69 pakategoriai)";
b) paskutinėje lentelės eilutėje "Duomenys" prie visų trijų verčių "Bendrasis krovinių svoris tonomis", "Vienetų skaičius" ir "Vienetų skaičius be krovinių" įterpiami nauji "59" ir "69" pakategoriai.
2. Direktyvos 95/64/EB nauji II, IV, V ir VIII priedų variantai su 1 dalyje išvardytais pakeitimais pateikti šio sprendimo I priede.
2 straipsnis
Sprendimo 98/385/EB II priede pateiktas uostų sąrašas keičiamas šio sprendimo II priede nurodytu nauju uostų sąrašu, kuriame uostai suskirstyti pagal šalis ir jūrų pakrantės zonas ir kuriame jiems suteikti kodai.
3 straipsnis
Šis sprendimas skirtas valstybėms narėms.
Priimta Briuselyje, 2000 m. balandžio 20 d.